title: Vykonávacie nariadenie Komisie (EÚ) 2021/1751 z 1. októbra 2021, ktorým sa stanovujú vykonávacie technické predpisy na uplatňovanie smernice Európskeho parlamentu a Rady 2014/59/EÚ, pokiaľ ide o jednotné formáty a vzory oznámení o konštatovaní neuskutočniteľnosti zahrnutia zmluvného uznania právomocí odpísať a vykonať konverziu (Text s významom pre EHP)

text:
                  4.10.2021

                  SK

                  Úradný vestník Európskej únie

                  L 349/5

         VYKONÁVACIE NARIADENIE KOMISIE (EÚ) 2021/1751
         z 1. októbra 2021,
         ktorým sa stanovujú vykonávacie technické predpisy na uplatňovanie smernice Európskeho parlamentu a Rady 2014/59/EÚ, pokiaľ ide o jednotné formáty a vzory oznámení o konštatovaní neuskutočniteľnosti zahrnutia zmluvného uznania právomocí odpísať a vykonať konverziu
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2014/59/EÚ z 15. mája 2014, ktorou sa stanovuje rámec pre ozdravenie a riešenie krízových situácií úverových inštitúcií a investičných spoločností a ktorou sa mení smernica Rady 82/891/EHS a smernice Európskeho parlamentu a Rady 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EÚ, 2012/30/EÚ a 2013/36/EÚ a nariadenia Európskeho parlamentu a Rady (EÚ) č. 1093/2010 a (EÚ) č. 648/2012 (1), a najmä na jej článok 55 ods. 8 tretí pododsek,
         keďže:

                     (1)

                     V článku 55 ods. 1 smernice 2014/59/EÚ sa stanovuje, že členské štáty majú za určitých podmienok uložiť inštitúciám a subjektom uvedeným v článku 1 ods. 1 písm. b), c) a d) uvedenej smernice povinnosť zahrnúť zmluvnú podmienku, na základe ktorej protistrana dohody alebo nástroja vytvárajúceho záväzok uzná, že tento záväzok môže podliehať právomociam odpísať a vykonať konverziu.

                     (2)

                     V článku 55 ods. 2 prvom pododseku smernice 2014/59/EÚ sa od členských štátov vyžaduje, aby zabezpečili, že ak takáto inštitúcia alebo subjekt skonštatuje, že je právne alebo inak neuskutočniteľné zahrnúť takúto podmienku („konštatovanie neuskutočniteľnosti zmluvného uznania“), táto inštitúcia alebo subjekt oznámi svoje konštatovanie orgánu pre riešenie krízových situácií.

                     (3)

                     Komisia má prijať vykonávacie technické predpisy s cieľom spresniť jednotné formáty a vzory na takéto oznamovanie orgánom pre riešenie krízových situácií.

                     (4)

                     Jednotné formáty a vzory na oznamovanie konštatovania neuskutočniteľnosti zmluvného uznania by mali byť navrhnuté tak, aby zabezpečili zmysluplné a jednotné posúdenie takéhoto konštatovania orgánmi pre riešenie krízových situácií v celej Únii.

                     (5)

                     S cieľom zlepšiť kvalitu údajov a zabezpečiť porovnateľnosť by mali byť údajové položky stanovené vo vzoroch oznámení v súlade s jednotným modelom údajových bodov. Používanie jednotného modelu údajových bodov je rozšírenou praxou pri vykazovaní na účely dohľadu. Jednotný model údajových bodov by mal pozostávať zo štrukturálneho zobrazenia údajových položiek a mal by identifikovať všetky relevantné obchodné koncepcie pre jednotné oznamovanie konštatovania neuskutočniteľnosti zmluvného uznania.

                     (6)

                     S cieľom zabezpečiť kvalitu, konzistentnosť a presnosť oznamovaných údajových položiek by sa na údajové položky mali vzťahovať spoločné pravidlá validácie.

                     (7)

                     Vzhľadom na svoju povahu sa pravidlá validácie a vymedzenia údajových bodov pravidelne aktualizujú s cieľom zabezpečiť, aby neustále spĺňali príslušné regulačné a analytické požiadavky, ako aj požiadavky v oblasti informačných technológií. Mali by sa stanoviť prísne kvalitatívne kritériá týkajúce sa podrobného jednotného modelu údajových bodov a podrobných spoločných pravidiel validácie, ktoré Európsky orgán pre bankovníctvo uverejní elektronicky na svojom webovom sídle.

                     (8)

                     Toto nariadenie vychádza z návrhu vykonávacích technických predpisov, ktorý Komisii predložil Európsky orgán pre bankovníctvo.

                     (9)

                     Európsky orgán pre bankovníctvo uskutočnil otvorené verejné konzultácie o návrhu vykonávacích predpisov, z ktorého toto nariadenie vychádza, analyzoval potenciálne súvisiace náklady a prínosy a požiadal o poradenstvo Skupinu zainteresovaných strán v bankovníctve zriadenú v súlade s článkom 37 nariadenia Európskeho parlamentu a Rady (EÚ) č. 1093/2010 (2),

               PRIJALA TOTO NARIADENIE:

            Článok 1
            Informácie, ktoré sa majú uviesť v oznámení o konštatovaní neuskutočniteľnosti
            Na účely oznámenia v súlade s článkom 55 ods. 2 prvým pododsekom smernice 2014/59/EÚ inštitúcia alebo subjekt uvedený v článku 1 ods. 1 písm. b), c) alebo d) uvedenej smernice predloží orgánu pre riešenie krízových situácií informácie špecifikované vo vzoroch stanovených v prílohe I. Tieto vzory sa vypĺňajú v súlade s pokynmi stanovenými v prílohe II.

            Článok 2
            Formát predloženia informácií

               1.   Inštitúcie a subjekty uvedené v článku 1 ods. 1 písm. b), c) alebo d) smernice 2014/59/EÚ predkladajú informácie uvedené v článku 1 tohto nariadenia vo formátoch výmeny údajov a v podobe, ktoré stanovil príslušný orgán pre riešenie krízových situácií.

               2.   Pri predkladaní informácií uvedených v článku 1 tohto nariadenia inštitúcie a subjekty špecifikované v článku 1 ods. 1 písm. b), c) alebo d) smernice 2014/59/EÚ dodržiavajú vymedzenia údajových bodov zahrnuté v jednotnom modeli údajových bodov uvedenom v prílohe III a pravidlá validácie uvedené v prílohe IV.

            Článok 3
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 1. októbra2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 173, 12.6.2014, s. 190.

            (2)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).

            PRÍLOHA 1

                           N 00.01 – Identifikácia oznámenia

                           Stĺpce

                        Identifikácia

                        0010

                           Riadky

                        Identifikačné číslo oznámenia

                        0010

                        Dátum oznámenia

                        0020

                        Druh oznámenia

                        0030

                        Referenčný dátum pre vzory N01.01 a N01.02

                        0040

                        Referenčný dátum pre vzor N02.00

                        0050

                        Uplatniteľná mena

                        0060

                        Názov inštitúcie alebo subjektu

                        0070

                        Kód

                        0080

                        Druh kódu

                        0090

                        Kontaktná osoba

                        0100

                        E-mail

                        0110

                        Telefónne číslo

                        0120

                           N 01.01 – Neuskutočniteľnosť zmluvného uznania záchrany pomocou vnútorných zdrojov podľa zmluvy/nástroja

                           Druh oznámenia

                           IDENTIFIKÁTOR ZÁVÄZKU

                           PODSTATNÁ ZMENA?

                           KONEČNÝ DÁTUM SPLATNOSTI

                           MOŽNOSŤ OBNOVENIA?

                           FREKVENCIA OBNOVENIA

                           ZMLUVA/NÁSTROJ

                           NEUSKUTOČNITEĽNOSŤ

                           PROTISTRANA

                           OPIS

                           DRUH ZÁVÄZKU

                           ROZHODNÉ PRÁVO

                           PORADIE V KONKURZNOM KONANÍ PODĽA PRÁVA TRETEJ KRAJINY

                           PORADIE V KONKURZNOM KONANÍ V ČLENSKOM ŠTÁTE REGISTRÁCIE

                           NOMINÁLNA HODNOTA V HLAVNEJ PÔVODNEJ MENE

                           HLAVNÁ PÔVODNÁ MENA

                           NOMINÁLNA HODNOTA V MIESTNEJ MENE

                           PODMIENKY

                           KATEGÓRIA

                           DÔVODY SPLNENIA PODMIENOK

                           PRÁVNE STANOVISKO?

                           NÁZOV

                           KÓD

                           DRUH KÓDU

                           VNÚTROŠTÁTNY KÓD

                        0010

                        0020

                        0030

                        0040

                        0050

                        0060

                        0070

                        0080

                        0090

                        0100

                        0110

                        0120

                        0130

                        0140

                        0150

                        0160

                        0170

                        0180

                        0190

                        0200

                        0210

                           N 01.02 – Neuskutočniteľnosť zmluvného uznania záchrany pomocou vnútorných zdrojov podľa kategórie

                           KATEGÓRIA

                           CELKOVÁ HODNOTA ZÁVÄZKOV V MIESTNEJ MENE V KATEGÓRII

                           DÔVODY SPLNENIA KATEGÓRIÍ/PODMIENOK

                           PORADIE V KONKURZNOM KONANÍ

                           POČET PODKLADOVÝCH ZÁVÄZKOV

                        0010

                        0020

                        0030

                        0040

                        0050

                           N 02.00 – Triedy platobnej neschopnosti

                           PORADIE V KONKURZNOM KONANÍ

                           NOMINÁLNA HODNOTA CELKOVÝCH ZÁVÄZKOV V SÚČASNOSTI OZNÁMENÝCH ORGÁNU PRE RIEŠENIE KRÍZOVÝCH SITUÁCIÍ

                           NESPLATENÁ SUMA CELKOVÝCH ZÁVÄZKOV V PORADÍ

                           Z ČOHO: VYLÚČENÉ ZO ZÁCHRANY POMOCOU VNÚTORNÝCH ZDROJOV

                           Z ČOHO: ZÁVÄZKY SA RIADIA PRÁVOM TRETEJ KRAJINY

                           Z ČOHO: NEZAHŔŇAJÚCE ZMLUVNÉ UZNANIE

                           Z ČOHO: V SÚČASNOSTI OZNÁMENÉ ORGÁNU PRE RIEŠENIE KRÍZOVÝCH SITUÁCIÍ

                        0010

                        0020

                        0030

                        0040

                        0050

                        0060

                        0070

            PRÍLOHA II
            Pokyny na vypĺňanie oznámenia o konštatovaní neuskutočniteľnosti zmluvného uznania právomocí odpísať a vykonať konverziu
            ČASŤ I: VŠEOBECNÉ POKYNY
            V tejto prílohe sa uvádzajú pokyny, podľa ktorých má inštitúcia alebo subjekt oznamovať konštatovanie neuskutočniteľnosti zmluvného uznania právomocí odpísať a vykonať konverziu.
            Každé oznámenie sa môže týkať viacerých zmlúv/nástrojov a/alebo viacerých kategórií záväzkov (v relevantných prípadoch), ktoré spĺňajú podmienky neuskutočniteľnosti zmluvného uznania záchrany pomocou vnútorných zdrojov, ako sa stanovuje v článku 55 ods. 2 prvom pododseku smernice 2014/59/EÚ.
            Inštitúcia alebo subjekt môže poskytnúť dodatočnú podpornú dokumentáciu vrátane právneho stanoviska alebo kópie zmluvy, ak sa to považuje za vhodné. Príslušný orgán pre riešenie krízových situácií rozhodne o spôsobe poskytnutia takejto dodatočnej dokumentácie.
            Ak sa kolónka pre informácie uvedená v tejto prílohe nevzťahuje na určitý typ zmluvy a inštitúcia alebo subjekt to preukáže orgánu pre riešenie krízových situácií, inštitúcia alebo subjekt nemusí poskytnúť informácie uvedené v tejto kolónke.
            1.   Štruktúra oznámenia

            Informácie v oznámení sa poskytujú vyplnením týchto vzorov stanovených v prílohe I:

                        a)

                        vzor „Identifikácia oznámenia“ (N00.01), ktorý sa má použiť na poskytnutie informácií potrebných na identifikáciu samotného oznámenia a inštitúcie alebo subjektu, ktorí oznamujú informácie orgánu pre riešenie krízových situácií;

                        b)

                        vzor „Neuskutočniteľnosť zmluvného uznania záchrany pomocou vnútorných zdrojov podľa zmluvy/nástroja“ (N01.01), ktorý sa má použiť na poskytnutie informácií o záväzkoch, ktoré spĺňajú podmienky neuskutočniteľnosti zmluvného uznania záchrany pomocou vnútorných zdrojov, ako sa stanovuje v článku 55 ods. 2 prvom pododseku smernice 2014/59/EÚ;

                        c)

                        vzor „Neuskutočniteľnosť zmluvného uznania záchrany pomocou vnútorných zdrojov podľa kategórie“ (N01.02), ktorý sa má použiť na poskytnutie informácií o kategóriách záväzkov, ktoré spĺňajú podmienky neuskutočniteľnosti zmluvného uznania záchrany pomocou vnútorných zdrojov, ak príslušný orgán pre riešenie krízových situácií považuje za potrebné špecifikovať kategórie záväzkov, ako sa stanovuje v článku 55 ods. 7 smernice 2014/59/EÚ;

                        d)

                        vzor „Triedy platobnej neschopnosti záväzkov“ (N02.00), ktorý sa má použiť na poskytnutie informácií o poradí záväzkov podľa vnútroštátneho konkurzného práva na účely článku 55 ods. 2 piateho pododseku smernice 2014/59/EÚ.

                  2.   Rozsah konsolidácie

            Oznámenie zasielajú inštitúcie a subjekty na individuálnom základe.
            ČASŤ II: POKYNY ŠPECIFICKÉ PRE JEDNOTLIVÉ VZORY
            3.   N00.01 – Identifikácia oznámenia

            3.1.   Pokyny týkajúce sa jednotlivých riadkov

                        Riadky

                        Pokyny

                        0010

                           Identifikačné číslo oznámenia

                        Každé oznámenie má jedinečné identifikačné číslo, ktoré poskytuje oznamujúca inštitúcia alebo subjekt.
                        Identifikačné číslo oznámenia sa prideľuje každému oznámeniu [predloženiu], a nie záväzku alebo kategórii. Oznámenie umožňuje zahrnúť akýkoľvek počet záväzkov alebo kategórií, ktoré sú relevantné v čase oznámenia.
                        Inštitúcia alebo subjekt poskytne identifikačné číslo oznámenia, ktoré je jedinečné pre každé oznámenie.

                        0020

                           Dátum oznámenia

                        Inštitúcie a subjekty uvedú dátum odoslania oznámenia orgánu pre riešenie krízových situácií.

                        0030

                           Druh oznámenia
                            (1)

                        Inštitúcie a subjekty uvedú druh položiek, ktoré sa oznamujú v danom predložení, takto:

                                    a)

                                    len zmluvy/nástroje (používa sa len vzor N01.01);

                                    b)

                                    len kategórie záväzkov (používa sa len vzor N01.02);

                                    c)

                                    zmluvy/nástroje aj kategórie záväzkov (na rovnaké oznámenie sa použijú vzory N01.01 aj N01.02).

                        0040

                           Referenčný dátum pre vzory N01.01 a N01.02

                        Inštitúcie a subjekty uvedú referenčný dátum pre informácie v oznámeniach predkladaných pomocou vzoru N01.01 a vzoru N01.02.

                        0050

                           Referenčný dátum pre vzor N02.00

                        Inštitúcie a subjekty uvedú referenčný dátum pre informácie vo vzore N02.00.

                        0060

                           Uplatniteľná mena

                        Inštitúcie a subjekty uvedú referenčnú menu pre sumy vo vzore N01.01, stĺpci 0130; vo vzore N01.02, stĺpci 0020 a vo vzore N02.00.
                        Táto hodnota sa vzťahuje na oficiálnu menu v členskom štáte, v ktorom je registrovaná oznamujúca inštitúcia. Hodnota musí byť v súlade s abecedným kódom ISO 4217.

                        0070

                           Názov inštitúcie alebo subjektu

                        Názov oznamujúcej inštitúcie alebo subjektu.

                        0080

                           Kód

                        Kód oznamujúcej inštitúcie alebo subjektu. V prípade inštitúcií je kódom 20-miestny alfanumerický kód identifikátora právneho subjektu (LEI). V prípade iných subjektov je kódom 20-miestny alfanumerický kód LEI alebo, ak nie je k dispozícii, kód v rámci jednotnej kodifikácie uplatniteľnej v Únii alebo, ak ani tento kód nie je k dispozícii, vnútroštátny kód.
                        Tento kód musí zodpovedať kódu vykázanému pre tú istú inštitúciu alebo subjekt na základe vykonávacieho nariadenia Komisie (EÚ) 2018/1624 (2). Kód musí mať vždy hodnotu.

                        0090

                           Druh kódu

                        Inštitúcia alebo subjekt špecifikuje druh kódu uvedeného v riadku 0080 ako „kód LEI“ alebo „iný kód ako kód LEI“. Druh kódu musí mať vždy jednu z týchto dvoch hodnôt.

                        0100

                           Kontaktná osoba

                        Inštitúcie a subjekty uvedú meno osoby, ktorú treba kontaktovať, ak orgán pre riešenie krízových situácií potrebuje objasnenie týkajúce sa oznámenia.

                        0110

                           E-mail

                        Inštitúcie a subjekty uvedú e-mailovú adresu osoby uvedenej v riadku 0100 „Kontaktná osoba“.

                        0120

                           Telefónne číslo

                        Inštitúcie a subjekty uvedú telefónne číslo osoby uvedenej v riadku 0100 „Kontaktná osoba“.

                  4.   N01.01 – Neuskutočniteľnosť zmluvného uznania záchrany pomocou vnútorných zdrojov podľa zmluvy/nástroja

            4.1.   Všeobecné poznámky

            Vzor N01.01 sa používa na predkladanie oznámení o zmluvách na individuálnom základe. Vzor N01.01 umožňuje, aby predloženie obsahovalo viacero zmlúv v tom istom oznámení. Tento vzor sa používa na oznamovanie:

                        a)

                        zmlúv/nástrojov vytvárajúcich nové záväzky: zmlúv/nástrojov, ktoré neboli predtým oznámené orgánu pre riešenie krízových situácií;

                        b)

                        zmlúv/nástrojov, ktorými sa menia existujúce záväzky: ak zmluva alebo nástroj pre existujúci záväzok boli predtým oznámené orgánu pre riešenie krízových situácií a boli posúdené ako spĺňajúce podmienku neuskutočniteľnosti, pozmeňujúce zmluvy alebo nástroje majú rovnaký identifikátor záväzku (stĺpec 0010), aký bol predtým oznámený, a zostávajúce stĺpce sa vypĺňajú, len ak podliehajú zmenám. Konkrétne stĺpec 0020 „Podstatná zmena?“ sa vypĺňa, ak je to relevantné, len v prípade zmlúv, ktorými sa menia existujúce záväzky;

                        c)

                        podsúvahových položiek: inštitúcie a subjekty poskytnú poradie záväzku v konkurznom konaní, ktorý by sa stal splatným pri aktivácii podsúvahovej položky.

                  Ak údaje nie sú k dispozícii alebo sa nepoužijú, inštitúcie a subjekty by nemali vypĺňať tieto stĺpce: 0020, 0030, 0050, 0090, 0130, 0150 a 0210.
            4.2.   Pokyny týkajúce sa jednotlivých stĺpcov

                        Stĺpce

                        Odkazy na právne predpisy a pokyny

                        0010

                        IDENTIFIKÁTOR ZÁVÄZKU
                        Identifikátor záväzku je jedinečný identifikátor vytvorený oznamujúcou inštitúciou alebo subjektom, ktorý sa používa vo všetkých oznámeniach na identifikáciu každého záväzku. Inštitúcia alebo subjekt môže použiť interný kód záväzku.

                        0020

                        PODSTATNÁ ZMENA?
                        Táto kolónka sa vypĺňa len v prípade zmlúv/nástrojov, ktorými sa menia existujúce záväzky. Inštitúcia alebo subjekt, ktorý podáva oznámenie, uvedie, či sa zmeny existujúceho záväzku považujú za podstatné.
                        Inštitúcie a subjekty uvedú jednu z týchto odpovedí:

                                    —

                                    Áno

                                    —

                                    Nie

                        0030

                        KONEČNÝ DÁTUM SPLATNOSTI
                        Dátum, ku ktorému sa musí (na základe zmluvnej dokumentácie o transakcii) splatiť celá istina a úroky záväzku.
                        Uvedie sa deň, mesiac a rok konečného dátumu splatnosti. Presný deň sa uvádza vtedy, keď je táto informácia k dispozícii, inak sa uvedie prvý deň v mesiaci.

                        0040

                        MOŽNOSŤ OBNOVENIA?
                        Inštitúcie a subjekty uvedú jednu z týchto odpovedí:

                                    —

                                    Áno

                                    —

                                    Nie

                              V tomto stĺpci sa uvedie „Áno“, ak zmluva obsahuje výslovné ustanovenie o jej obnoviteľnosti.

                        0050

                        FREKVENCIA OBNOVENIA
                        Ak sa v stĺpci 0040 uvádza „Áno“, inštitúcie a subjekty uvedú frekvenciu obnovenia splatnosti v mesiacoch.

                        0060 – 0130

                        ZMLUVA/NÁSTROJ

                        0060

                        OPIS
                        Inštitúcie a subjekty poskytnú opis zmluvy/nástroja v rozsahu najviac 300 znakov. Táto kolónka obsahuje hlavné charakteristiky zmluvy/nástroja, ktoré nie sú zachytené v iných kolónkach tohto oznámenia (napr. účel/podstata záväzku, či je podľa rozhodného práva tretej krajiny možné zachrániť nástroj pomocou vnútorných zdrojov).

                        0070

                        DRUH ZÁVÄZKU
                        Inštitúcie a subjekty identifikujú zmluvu/nástroj ako jeden z týchto druhov:

                                    a)

                                    medzibankové vklady;

                                    b)

                                    vklady u nebankových klientov;

                                    c)

                                    deriváty;

                                    d)

                                    pôžičky/financovanie;

                                    e)

                                    obchodné financovanie;

                                    f)

                                    prevádzkové služby, ktoré nie sú rozhodujúce pre fungovanie subjektu;

                                    g)

                                    iné.

                              Ak sa uplatňuje viac ako jeden druh, vyberie sa ten, ktorý najlepšie opisuje účel zmluvy/nástroja.

                        0080

                        ROZHODNÉ PRÁVO
                        Inštitúcie a subjekty uvedú trojmiestny abecedný kód ISO 3166-1 krajiny, ktorej právny poriadok upravuje zmluvu/nástroj.

                        0090

                        PORADIE V KONKURZNOM KONANÍ PODĽA PRÁVA TRETEJ KRAJINY
                        Inštitúcia alebo subjekt vyplní hodnotu zodpovedajúcu poradiu záväzku na stupnici od 1 do x, pričom 1 je najpodriadenejšia a x najnadriadenejšia trieda, ako sa vymedzuje v príslušnom uplatniteľnom práve tretej krajiny, ktorým sa riadi záväzok.
                        Inštitúcia sa snaží získať uvedené poradie od príslušného orgánu tretej krajiny pre riešenie krízových situácií alebo, ak takéto oficiálne poradie neexistuje, sama určí hodnotu (na stupnici od 1 do x) na základe poradia záväzkov podľa príslušných právnych predpisov tretej krajiny.

                        0100

                        PORADIE V KONKURZNOM KONANÍ V ČLENSKOM ŠTÁTE REGISTRÁCIE
                        Inštitúcie a subjekty vyplnia hodnotu zodpovedajúcu poradiu záväzku na stupnici od 1 do x, pričom 1 je najpodriadenejšia a x najnadriadenejšia trieda, ako sa vymedzuje v príslušnom práve uplatniteľnom v členskom štáte, v ktorom je registrovaná oznamujúca inštitúcia alebo subjekt.

                        0110

                        NOMINÁLNA HODNOTA V HLAVNEJ PÔVODNEJ MENE
                        Inštitúcie a subjekty uvedú nominálnu hodnotu záväzku stanovenú v zmluve/nástroji.
                        V prípade rámcových dohôd by inštitúcia alebo subjekt mali uviesť maximálnu hodnotu, ktorá sa podľa ich očakávaní dosiahne na základe uvedenej rámcovej dohody, alebo maximálnu hodnotu povolenú podľa rámcovej dohody.
                        Ak má zmluva/nástroj viac ako jednu menu, inštitúcie a subjekty vykazujú nominálnu hodnotu v prevládajúcej mene v zmluve.

                        0120

                        HLAVNÁ PÔVODNÁ MENA
                        Inštitúcie a subjekty pridelia ISO kód meny, ktorý zodpovedá denominácii záväzku podľa zmluvy. Použije sa trojpísmenový kód jednotky meny podľa normy ISO 4217.
                        Ak má zmluva viac ako jednu menu, inštitúcie a subjekty vykazujú prevládajúcu menu v zmluve.

                        0130

                        NOMINÁLNA HODNOTA V MIESTNEJ MENE
                        Inštitúcie a subjekty vypĺňajú tento stĺpec, ak mena použitá v stĺpci 0110 nie je miestnou menou krajiny, v ktorej je registrovaná inštitúcia alebo subjekt. Inštitúcie a subjekty používajú výmenný kurz platný k dátumu oznámenia.

                        0140 – 0190

                        NEUSKUTOČNITEĽNOSŤ

                        0140

                        PODMIENKY
                        Inštitúcie a subjekty určia podmienku/podmienky, za ktorej/ktorých sa domnievajú, že je právne alebo inak neuskutočniteľné zahrnúť zmluvnú podmienku, ako sa uvádza v delegovanom nariadení Komisie (EÚ) 2021/1527 (3).
                        Inštitúcie a subjekty uvedú kombináciu uplatniteľných podmienok (môžu identifikovať len jednu alebo až všetkých päť podmienok):

                                    a)

                                    podmienka a) – zahrnutie zmluvnej podmienky by predstavovalo porušenie zákonov, iných právnych predpisov alebo správnych opatrení tretej krajiny upravujúcich záväzok;

                                    b)

                                    podmienka b) – zahrnutie zmluvnej podmienky by bolo v rozpore s výslovným a záväzným pokynom orgánu tretej krajiny;

                                    c)

                                    podmienka c) – záväzok vzniká z nástrojov alebo dohôd uzavretých v súlade s medzinárodnými štandardizovanými podmienkami alebo protokolmi, ktoré inštitúcia alebo subjekt nedokážu zmeniť;

                                    d)

                                    podmienka d) – záväzok sa riadi zmluvnými podmienkami, ktoré inštitúcia alebo subjekt musia prijať, aby sa mohli zúčastňovať na službách subjektu mimo Únie alebo ich využívať, a ktoré inštitúcia alebo subjekt nemôžu zmeniť;

                                    e)

                                    podmienka e) – záväzok je voči komerčnému alebo obchodnému veriteľovi a súvisí s dodaním tovaru alebo poskytnutím služieb, ktoré, hoci nie sú kritické, sa používajú na každodenné prevádzkové fungovanie inštitúcie alebo subjektu, pričom inštitúcia alebo subjekt nie sú schopné zmeniť podmienky dohody.

                           Oznámia sa všetky uplatniteľné podmienky.

                        0150

                        KATEGÓRIA
                        Inštitúcie a subjekty v prípade potreby uvedú kategórie záväzkov stanovené príslušným orgánom pre riešenie krízových situácií podľa článku 55 ods. 7 smernice 2014/59/EÚ.

                        0160

                        DÔVODY SPLNENIA PODMIENOK
                        Inštitúcie a subjekty jasne opíšu svoje dôvody konštatovania neuskutočniteľnosti vyplývajúcej z podmienok vykázaných v stĺpci 0140.
                        Informácie uvedené v tejto kolónke sú relevantné na určenie toho, či oznámená zmluva/nástroj spĺňa podmienky neuskutočniteľnosti, a preto predstavujú základ pre posúdenie konštatovania inštitúcie orgánom pre riešenie krízových situácií.
                        Inštitúcie a subjekty sa vyhýbajú príliš stručným odôvodneniam, ako napríklad „Produkt nemožno použiť“ alebo „Strata konkurencieschopnosti“, a predkladajú podrobnejšie odôvodnenia, aby orgán pre riešenie krízových situácií mohol prijať informované rozhodnutie.

                        0170

                        PRÁVNE STANOVISKO?
                        Inštitúcie a subjekty informujú orgán pre riešenie krízových situácií, ak existuje právne stanovisko týkajúce sa oznámenej neuskutočniteľnosti tohto záväzku.
                        Inštitúcie a subjekty uvedú jednu z týchto odpovedí:

                                    —

                                    Áno

                                    —

                                    Nie

                              Ak inštitúcie alebo subjekty uvedú „Áno“, postúpia toto právne stanovisko orgánu pre riešenie krízových situácií, a to spôsobom, ktorý určí orgán pre riešenie krízových situácií.

                        0180 – 0210

                        PROTISTRANA
                        Inštitúcie a subjekty uvedú totožnosť protistrany tohto záväzku.

                        0180

                        NÁZOV
                        Uvedie sa názov individuálnej protistrany.
                        V prípade zmlúv s viacerými stranami inštitúcia buď uvedie hlavnú protistranu, alebo použije údaj „zmluva s viacerými stranami“.

                        0190

                        KÓD
                        Kód ako súčasť identifikátora riadku musí byť jedinečný pre každý oznamujúci subjekt. V prípade inštitúcií je kódom kód LEI. V prípade iných subjektov je kódom kód LEI alebo, ak nie je k dispozícii, vnútroštátny kód. Kód je jedinečný a používa sa konzistentne vo všetkých vzoroch a v priebehu času. Kód musí mať vždy hodnotu.

                        0200

                        DRUH KÓDU
                        Inštitúcie alebo subjekty označia druh kódu uvedeného v stĺpci 0190 ako „kód LEI“ alebo „vnútroštátny kód“.

                        0210

                        VNÚTROŠTÁTNY KÓD
                        Inštitúcie alebo subjekty môžu uviesť aj vnútroštátny kód, ak používajú kód LEI ako identifikátor v stĺpci 0190 „Kód“.

                  5.   N01.02 – Neuskutočniteľnosť zmluvného uznania záchrany pomocou vnútorných zdrojov podľa kategórie

            5.1.   Všeobecné poznámky

            Vzor N01.02 sa používa na predkladanie oznámení o kategóriách záväzkov, keď príslušný orgán pre riešenie krízových situácií považuje za potrebné stanoviť v súlade s článkom 55 ods. 7 smernice 2014/59/EÚ kategórie záväzkov, v prípade ktorých možno konštatovať neuskutočniteľnosť zahrnutia podmienky zmluvného uznania.
            5.2.   Pokyny týkajúce sa jednotlivých stĺpcov

                        Stĺpce

                        Odkazy na právne predpisy a pokyny

                        0010

                        KATEGÓRIA
                        Inštitúcie a subjekty uvedú kategóriu záväzkov stanovenú príslušným orgánom pre riešenie krízových situácií v súlade s článkom 55 ods. 7 smernice 2014/59/EÚ, v súvislosti s ktorou predkladajú oznámenie.
                        Oznámenie vyplnené s použitím vzoru N01.02 zahŕňa potrebný počet kategórií záväzkov.

                        0020

                        CELKOVÁ HODNOTA ZÁVÄZKOV V MIESTNEJ MENE V KATEGÓRII
                        Inštitúcie a subjekty uvedú očakávanú celkovú výšku záväzkov pre každú z oznámených kategórií uvedených v stĺpci 0010.
                        Suma je odhadovaná maximálna suma, ktorá sa má dosiahnuť v rámci špecifikovanej kategórie počas obdobia 6 mesiacov od dátumu oznámenia.
                        Suma sa vyjadruje v mene členského štátu, v ktorom je registrovaná inštitúcia alebo subjekt.
                        Ak inštitúcia alebo subjekt počas 6-mesačného obdobia po oznámení zistí, že hodnota záväzkov v danej kategórii sa zvýšila o viac ako 10 % oznámenej sumy, predloží orgánu pre riešenie krízových situácií ďalšie oznámenie.

                        0030

                        DÔVODY SPLNENIA KATEGÓRIÍ/PODMIENOK
                        Inštitúcie a subjekty vysvetlia, prečo bola oznámená kategória záväzkov.
                        Odôvodnenie bude predstavovať základ posúdenia oznámenia o neuskutočniteľnosti, ktoré vykoná orgán pre riešenie krízových situácií.

                        0040

                        PORADIE V KONKURZNOM KONANÍ
                        Inštitúcie a subjekty vyplnia hodnoty zodpovedajúce poradiu záväzkov v každej kategórii v stĺpci 0010 na stupnici od 1 do x, pričom 1 je najpodriadenejšia a x najnadriadenejšia trieda, ako sa vymedzuje v príslušnom práve uplatniteľnom v členskom štáte, v ktorom je registrovaná oznamujúca inštitúcia alebo subjekt.

                        0050

                        POČET PODKLADOVÝCH ZÁVÄZKOV
                        Inštitúcie a subjekty uvedú odhadovaný maximálny počet zmlúv/ nástrojov, ktoré sa majú držať v rámci príslušnej kategórie záväzkov počas obdobia 6 mesiacov od dátumu oznámenia.

                  6.   N02.00 – Triedy platobnej neschopnosti

            6.1.   Všeobecné poznámky

            Inštitúcie alebo subjekty vypĺňajú vzor N02.00 s odkazom na posledný štvrťrok, za ktorý sú údaje k dispozícii (4), s výnimkou hodnôt v stĺpci 0070.
            Sumy oznámené v tomto vzore sú štandardne nesplatenými hodnotami s výnimkou stĺpca 0070. Nesplatená suma pohľadávky alebo nástroja je súčtom istiny a vzniknutého úroku z pohľadávky alebo nástroja. Nesplatená dlžná suma sa rovná hodnote pohľadávky, ktorú by veriteľ mohol predložiť v rámci konkurzného konania. Hodnoty v stĺpci 0070 by mali odrážať celkovú sumu oznámenú vo vzoroch N01.01 a N01.02, a preto by mali byť maximálnou očakávanou hodnotou, ktorá sa má dosiahnuť v rámci v súčasnosti oznámených zmlúv/nástrojov a/alebo kategórií.
            V prípade podsúvahových položiek inštitúcie a subjekty uvedú poradie záväzku v konkurznom konaní, ktorý by sa stal splatným pri aktivácii danej podsúvahovej položky.
            Všetky hodnoty v tomto vzore sa uvádzajú v miestnej mene členského štátu, v ktorom je registrovaná inštitúcia alebo subjekt.
            6.2.   Pokyny týkajúce sa jednotlivých stĺpcov

                        Stĺpce

                        Odkazy na právne predpisy a pokyny

                        0010

                        PORADIE V KONKURZNOM KONANÍ
                        Inštitúcia alebo subjekt vyplní hodnotu zodpovedajúcu poradiu záväzku na stupnici od 1 do x, pričom 1 je najpodriadenejšia a x najnadriadenejšia trieda, ako sa vymedzuje vo vnútroštátnom práve uplatniteľnom v členskom štáte, v ktorom je registrovaná inštitúcia alebo subjekt.
                        Vzor N02.00 zahŕňa riadok pre každé poradie v konkurznom konaní uvedené vo vzore N01.01, stĺpci 0100 a vo vzore N01.02, stĺpci 0040.

                        0020

                        NESPLATENÁ SUMA CELKOVÝCH ZÁVÄZKOV V PORADÍ
                        Celková nesplatená suma všetkých záväzkov v poradí v konkurznom konaní uvedenom v stĺpci 0010.

                        0030

                        Z ČOHO: ZÁVÄZKY SA RIADIA PRÁVOM TRETEJ KRAJINY
                        Tento stĺpec obsahuje nesplatenú sumu záväzkov, ktoré sa riadia právom tretej krajiny.

                        0040

                        Z ČOHO: NEZAHŔŇAJÚCE ZMLUVNÉ UZNANIE
                        Tento stĺpec obsahuje nesplatenú sumu všetkých záväzkov, ktoré sa riadia právom tretej krajiny a ktoré nezahŕňajú zmluvné uznanie záchrany pomocou vnútorných zdrojov, ako sa vyžaduje v článku 55 ods. 1 smernice 2014/59/EÚ. Hodnotou bude nesplatená suma.
                        Hodnota sa vypočíta ako súčet všetkých záväzkov, ktoré spĺňajú tieto podmienky:

                                    a)

                                    záväzky stále existujú;

                                    b)

                                    záväzky sa riadia právom tretej krajiny;

                                    c)

                                    záväzky nezahŕňajú podmienku zmluvného uznania, ako sa vyžaduje v článku 55 ods. 1 smernice 2014/59/EÚ;

                                    d)

                                    záväzky nie sú vylúčené zo záchrany pomocou vnútorných zdrojov;

                                    e)

                                    záväzky nie sú vkladmi, ako sa uvádza v článku 108 písm. a) smernice 2014/59/EÚ.

                        0050

                        Z ČOHO: V SÚČASNOSTI OZNÁMENÉ ORGÁNU PRE RIEŠENIE KRÍZOVÝCH SITUÁCIÍ
                        Tento stĺpec zahŕňa nesplatené sumy všetkých záväzkov a/alebo kategórií záväzkov oznámených vo vzoroch N01.01 a N01.02 tohto oznámenia.

                        0060

                        Z ČOHO: VYLÚČENÉ ZO ZÁCHRANY POMOCOU VNÚTORNÝCH ZDROJOV
                        Tento stĺpec zahŕňa záväzky, ktoré sú vylúčené z uplatňovania nástroja záchrany pomocou vnútorných zdrojov v súlade s článkom 44 ods. 2 smernice 2014/59/EÚ alebo na ktoré by sa mohla vzťahovať niektorá z podmienok uvedených v článku 44 ods. 3 tejto smernice.

                        0070

                        NOMINÁLNA HODNOTA CELKOVÝCH ZÁVÄZKOV V SÚČASNOSTI OZNÁMENÝCH ORGÁNU PRE RIEŠENIE KRÍZOVÝCH SITUÁCIÍ
                        V tomto stĺpci je vyjadrená celková suma (súčet) nominálnych a/alebo maximálnych očakávaných hodnôt záväzkov a/alebo kategórií záväzkov oznámených vo vzoroch N01.01 a N01.02 tohto oznámenia.

               (1)  Vzor N02.00 sa predkladá vo všetkých prípadoch opísaných v písmenách a), b) a c).

               (2)  Vykonávacie nariadenie Komisie (EÚ) 2018/1624 z 23. októbra 2018, ktorým sa stanovujú vykonávacie technické predpisy, pokiaľ ide o postupy, štandardné formy a vzory na poskytovanie informácií na účely plánov riešenia krízových situácií pre úverové inštitúcie a investičné spoločnosti podľa smernice Európskeho parlamentu a Rady 2014/59/EÚ, a ktorým sa zrušuje vykonávacie nariadenie Komisie (EÚ) 2016/1066 (Ú. v. EÚ L 277, 7.11.2018, s. 1).

               (3)  Delegované nariadenie Komisie (EÚ) 2021/1527 z 31. mája 2021, ktorým sa dopĺňa smernica Európskeho parlamentu a Rady 2014/59/EÚ, pokiaľ ide o regulačné technické predpisy týkajúce sa zmluvného uznania právomoci odpísať dlh a právomoci vykonať konverziu (Ú. v. EÚ L 329, 17.9.2021, s. 2).

               (4)  Posledný štvrťrok, za ktorý sú údaje k dispozícii, je v súlade s dátumami zasielania pre štvrťročné vykazovanie: 12. máj (referenčný dátum 31. marec), 11. august (referenčný dátum 30. jún), 11. november (referenčný dátum 30. september) a 11. február (referenčný dátum 31. december).

            PRÍLOHA III
            Jednotný model údajových bodov
            Všetky údajové položky stanovené v prílohách k tomuto nariadeniu sa pretransformujú na jednotný model údajových bodov, ktorý tvorí základ pre jednotné IT systémy inštitúcií a orgánov pre riešenie krízových situácií.
            Jednotný model údajových bodov musí spĺňať tieto kritériá:

                        a)

                        musí obsahovať štruktúrované zobrazenie všetkých údajových položiek stanovených v prílohách k tomuto nariadeniu;

                        b)

                        musia v ňom byť identifikované všetky obchodné koncepcie stanovené v prílohách k tomuto nariadeniu;

                        c)

                        musí obsahovať slovník údajov, v ktorom budú identifikované označenia tabuliek, súradníc, osí, oblastí, dimenzií a členov;

                        d)

                        musí obsahovať parametre, ktorými sa vymedzuje vlastnosť alebo hodnota údajových bodov;

                        e)

                        musí obsahovať vymedzenia údajových bodov, ktoré sú vyjadrené ako súhrn vlastností, ktoré jednoznačne identifikujú finančnú koncepciu;

                        f)

                        musí obsahovať všetky príslušné technické špecifikácie potrebné na to, aby sa vyvinuli IT riešenia v oblasti vykazovania, ktoré budú generovať jednotné údaje o riešení krízových situácií.

            PRÍLOHA IV
            Pravidlá validácie
            Údajové položky stanovené v prílohe I musia podliehať pravidlám validácie, aby sa zabezpečila kvalita a konzistentnosť údajov. Pravidlá validácie musia spĺňať tieto kritériá:

                        a)

                        musia v nich byť vymedzené logické vzťahy medzi príslušnými údajovými bodmi;

                        b)

                        musia obsahovať filtre a predpoklady, na základe ktorých je definovaný súbor údajov, na ktorý sa pravidlo validácie vzťahuje;

                        c)

                        musí sa nimi kontrolovať konzistentnosť zaslaných údajov;

                        d)

                        musí sa nimi kontrolovať správnosť zaslaných údajov;

                        e)

                        musia v nich byť stanovené prednastavené hodnoty, ktoré sa použijú vtedy, keď príslušné informácie neboli zaslané.


title: Vykonávacie nariadenie Komisie (EÚ) 2022/672 z 22. apríla 2022, ktorým sa mení vykonávacie nariadenie (EÚ) 2017/2470, pokiaľ ide o špecifikácie novej potraviny trans-resveratrol (z mikrobiálneho zdroja) (Text s významom pre EHP)

text:
                  25.4.2022

                  SK

                  Úradný vestník Európskej únie

                  L 122/24

         VYKONÁVACIE NARIADENIE KOMISIE (EÚ) 2022/672
         z 22. apríla 2022,
         ktorým sa mení vykonávacie nariadenie (EÚ) 2017/2470, pokiaľ ide o špecifikácie novej potraviny trans-resveratrol (z mikrobiálneho zdroja)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/2283 z 25. novembra 2015 o nových potravinách, ktorým sa mení nariadenie Európskeho parlamentu a Rady (EÚ) č. 1169/2011, ktorým sa zrušuje nariadenie Európskeho parlamentu a Rady (ES) č. 258/97 a nariadenie Komisie (ES) č. 1852/2001 (1), a najmä na jeho článok 12,
         keďže:

                     (1)

                     V nariadení (EÚ) 2015/2283 sa stanovuje, že na trh v rámci Únie sa môžu umiestňovať iba tie nové potraviny, ktoré sú povolené a zaradené do únijného zoznamu nových potravín.

                     (2)

                     Podľa článku 8 nariadenia (EÚ) 2015/2283 sa vykonávacím nariadením Komisie (EÚ) 2017/2470 (2) zriadil únijný zoznam nových potravín.

                     (3)

                     Únijný zoznam stanovený v prílohe k vykonávaciemu nariadeniu (EÚ) 2017/2470 zahŕňa trans-resveratrol zo syntetických a mikrobiálnych zdrojov ako povolenú novú potravinu.

                     (4)

                     Nová potravina trans-resveratrol z mikrobiálneho zdroja bola povolená ako nová zložka potravín v súlade s článkom 5 nariadenia Európskeho parlamentu a Rady (ES) č. 258/97 (3), ktorá sa má používať vo výživových doplnkoch vymedzených v smernici Európskeho parlamentu a Rady 2002/46/ES (4) vo forme kapsúl alebo tabliet pre dospelú populáciu, na základe jej podstatnej rovnocennosti s resveratrolom s históriou spotreby pred 15. májom 1997 extrahovaným z pohánkovca japonského (Fallopia japonica).

                     (5)

                     Vykonávacím rozhodnutím Komisie (EÚ) 2016/1190 (5) sa povolilo umiestnenie trans-resveratrolu ako novej zložky potravín na trh Únie podľa nariadenia (ES) č. 258/97, ktorá sa má používať vo výživových doplnkoch vymedzených v smernici 2002/46/ES vo forme kapsúl alebo tabliet pre dospelú populáciu.

                     (6)

                     Vykonávacím nariadením Komisie (EÚ) 2021/51 (6) sa podmienky používania trans-resveratrolu zmenili. Zrušili sa najmä obmedzenia týkajúce sa formátov dodávania výživových doplnkov obsahujúcich novú potravinu.

                     (7)

                     Spoločnosť Evolva AG (ďalej len „žiadateľ“) predložila Komisii 29. júla 2021 v súlade s článkom 10 ods. 1 nariadenia (EÚ) 2015/2283 žiadosť o zmenu špecifikácií trans-resveratrolu z mikrobiálneho zdroja. Žiadateľ požiadal o vypustenie požiadavky, aby 100 % častíc novej potraviny produkovanej mikroorganizmom S. cerevisiae malo veľkosť menšiu ako 62,23 mikrometrov (< 62,23 μm).

                     (8)

                     Žiadateľ odôvodňuje žiadosť tým, že uvádza, že zmena je potrebná na to, aby sa zohľadnili rozdiely vo veľkosti častíc trans-resveratrolu z mikrobiálneho zdroja počas jeho výrobného procesu a spracovania na použitie vo výživových doplnkoch. Na podporu žiadosti žiadateľ poskytol analytické údaje, ktoré preukazujú, že profil veľkosti častíc trans-resveratrolu z mikrobiálneho zdroja je porovnateľný s profilom veľkosti častíc chemicky syntetizovaného trans-resveratrolu, ktorý vyhodnotil Európsky úrad pre bezpečnosť potravín (ďalej len „úrad“) (7) a v prípade ktorého nie sú do únijného zoznamu nových potravín zahrnuté žiadne požiadavky na veľkosť častíc.

                     (9)

                     Komisia sa domnieva, že požadovaná aktualizácia zoznamu Únie pravdepodobne nebude mať vplyv na ľudské zdravie a že hodnotenie bezpečnosti úradom v súlade s článkom 10 ods. 3 nariadenia (EÚ) 2015/2283 nie je potrebné, keďže požadované vypustenie požiadavky na veľkosť častíc trans-resveratrolu z mikrobiálneho zdroja nemení jeho bezpečnostný profil, pretože z analytických dôkazov predložených žiadateľom vyplýva, že profil granulometrického zloženia je porovnateľný s profilom chemicky syntetizovaného trans-resveratrolu, ktorý úrad vyhodnotil.

                     (10)

                     Informácie uvedené v žiadosti poskytujú dostatočné odôvodnenie na vyvodenie záveru, že požadované zmeny špecifikácií trans-resveratrolu sú v súlade s podmienkami článku 12 nariadenia (EÚ) 2015/2283 a mali by sa schváliť.

                     (11)

                     Príloha k vykonávaciemu nariadeniu (EÚ) 2017/2470 by sa preto mala zodpovedajúcim spôsobom zmeniť.

                     (12)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Príloha k vykonávaciemu nariadeniu (EÚ) 2017/2470 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. apríla 2022

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 327, 11.12.2015, s. 1.

            (2)  Vykonávacie nariadenie Komisie (EÚ) 2017/2470 z 20. decembra 2017, ktorým sa zriaďuje únijný zoznam nových potravín v súlade s nariadením Európskeho parlamentu a Rady (EÚ) 2015/2283 o nových potravinách (Ú. v. EÚ L 351, 30.12.2017, s. 72).

            (3)  Nariadenie Európskeho Parlamentu a Rady (ES) č. 258/97 z 27. januára 1997 o nových potravinách a nových prídavných látkach (Ú. v. ES L 43, 14.2.1997, s. 1).

            (4)  Smernica Európskeho parlamentu a Rady 2002/46/ES z 10. júna 2002 o aproximácii právnych predpisov členských štátov týkajúcich sa potravinových doplnkov (Ú. v. ES L 183, 12.7.2002, s. 51).

            (5)  Vykonávacie rozhodnutie Komisie (EÚ) 2016/1190 z 19. júla 2016, ktorým sa povoľuje umiestnenie trans-resveratrolu ako novej zložky potravín na trh v súlade s nariadením Európskeho parlamentu a Rady (ES) č. 258/97 (Ú. v. EÚ L 196, 21.7.2016, s. 53).

            (6)  Vykonávacie nariadenie Komisie (EÚ) 2021/51 z 22. januára 2021, ktorým sa podľa nariadenia Európskeho parlamentu a Rady (EÚ) 2015/2283 povoľuje zmena podmienok používania novej potraviny „trans-resveratrol“ a ktorým sa mení vykonávacie nariadenie Komisie (EÚ) 2017/2470 (Ú. v. EÚ L 23, 25.1.2021, s. 10).

            (7)  Vestník EFSA (EFSA Journal) (2016) 14(1):4368.

            PRÍLOHA
            V tabuľke 2 (Špecifikácie) prílohy k vykonávaciemu nariadeniu (EÚ) 2017/2470 sa zápis týkajúci sa trans-resveratrolu nahrádza takto:

                           Povolená nová potravina

                           Špecifikácie

                           „Trans-resveratrol

                              Opis/definícia:

                              Syntetický:
                              Trans-resveratrol tvoria špinavobiele až béžové kryštály.
                           Chemický názov: 5-[(E)-2-(4-hydroxyfenyl)etenyl]benzén-1,3-diol
                           Chemický vzorec: C14H12O3

                           Molekulová hmotnosť: 228,25 Da
                           CAS číslo: 501-36-0

                              Čistota:

                              Trans-resveratrol: ≥ 98 % – 99 %
                           Vedľajšie produkty spolu (príbuzné látky): ≤ 0,5 %
                           Každá jednotlivá príbuzná látka: ≤ 0,1 %
                           Sulfátový popol: ≤ 0,1 %
                           Strata sušením: ≤ 0,5 %

                              Ťažké kovy:

                           Olovo: ≤ 1,0 ppm
                           Ortuť: ≤ 0,1 ppm
                           Arzén: ≤ 1,0 ppm

                              Nečistoty:

                           Diizopropylamín: ≤ 50 mg/kg

                              Mikrobiálny zdroj: Geneticky modifikovaný kmeň Saccharomyces cerevisiae
                           Vzhľad: Sivobiely až svetložltý prášok
                           Obsah trans-resveratrolu: min. 98 hm. % (v sušine)
                           Popol: max. 0,5 hm. %
                           Vlhkosť: max. 3 hm. %“


title: Vykonávacie nariadenie Komisie (EÚ) 2022/673 z 22. apríla 2022, ktorým sa podľa nariadenia Európskeho parlamentu a Rady (EÚ) 2015/2283 povoľuje umiestnenie bielkoviny fazule mungo (Vigna radiata) ako novej potraviny na trh a ktorým sa mení vykonávacie nariadenie Komisie (EÚ) 2017/2470 (Text s významom pre EHP)

text:
                  25.4.2022

                  SK

                  Úradný vestník Európskej únie

                  L 122/27

         VYKONÁVACIE NARIADENIE KOMISIE (EÚ) 2022/673
         z 22. apríla 2022,
         ktorým sa podľa nariadenia Európskeho parlamentu a Rady (EÚ) 2015/2283 povoľuje umiestnenie bielkoviny fazule mungo (Vigna radiata) ako novej potraviny na trh a ktorým sa mení vykonávacie nariadenie Komisie (EÚ) 2017/2470
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/2283 z 25. novembra 2015 o nových potravinách, ktorým sa mení nariadenie Európskeho parlamentu a Rady (EÚ) č. 1169/2011, ktorým sa zrušuje nariadenie Európskeho parlamentu a Rady (ES) č. 258/97 a nariadenie Komisie (ES) č. 1852/2001 (1), a najmä na jeho článok 12,
         keďže:

                     (1)

                     V nariadení (EÚ) 2015/2283 sa stanovuje, že na trh v rámci Únie sa môžu umiestňovať iba tie nové potraviny, ktoré sú povolené a zaradené do únijného zoznamu.

                     (2)

                     V súlade s článkom 8 nariadenia (EÚ) 2015/2283 bolo prijaté vykonávacie nariadenie Komisie (EÚ) 2017/2470 (2), ktorým sa zriaďuje únijný zoznam povolených nových potravín.

                     (3)

                     Spoločnosť Eat Just, Inc. (ďalej len „žiadateľ“) predložila Komisii 10. marca 2020 v súlade s článkom 10 ods. 1 nariadenia (EÚ) 2015/2283 žiadosť o umiestnenie bielkoviny fazule mungo ako novej potraviny na trh Únie. Žiadateľ požiadal, aby sa bielkovina fazule mungo extrahovaná zo semien rastliny Vigna radiata používala v bielkovinových výrobkoch (s výnimkou analógov mliečnych výrobkov a bielidiel do nápojov) určených pre bežnú populáciu. Kategória bielkovinové výrobky sa vzťahuje na analógy bielkovín alebo náhrady štandardných výrobkov, ako je mäso, ryby alebo vajcia.

                     (4)

                     Žiadateľ 10. marca 2020 požiadal Komisiu aj o ochranu údajov, ktoré sú predmetom priemyselného vlastníctva, v prípade viacerých údajov predložených na podporu svojej žiadosti, konkrétne analytických údajov o kyseline fytovej, lektínoch, trypsínových inhibítoroch, kyanogénnych glykozidoch a tanínoch (3).

                     (5)

                     V súlade s článkom 10 ods. 3 nariadenia (EÚ) 2015/2283 sa Komisia 5. augusta 2020 obrátila na Európsky úrad pre bezpečnosť potravín (ďalej len „úrad“) so žiadosťou o poskytnutie vedeckého stanoviska na základe posúdenia vhodnosti bielkoviny fazule mungo ako novej potraviny.

                     (6)

                     Úrad prijal 14. septembra 2021 v súlade s článkom 11 nariadenia (EÚ) 2015/2283 vedecké stanovisko s názvom „Bezpečnosť bielkoviny fazule mungo ako novej potraviny podľa nariadenia (ES) 2015/2283“ (4).

                     (7)

                     Úrad vo svojom stanovisku dospel k záveru, že bielkovina fazule mungo je za podmienok používania navrhovaných v žiadosti bezpečná. Na základe stanoviska úradu teda možno spoľahlivo skonštatovať, že bielkovina fazule mungo, ak sa používa ako zložka potravín pridaná do bielkovinových výrobkov (s výnimkou analógov mliečnych výrobkov a bielidiel do nápojov) v rámci bežnej populácie, spĺňa požiadavky stanovené v článku 12 ods. 1 nariadenia (EÚ) 2015/2283.

                     (8)

                     Úrad vo svojom stanovisku dospel na základe obmedzeného množstva uverejnených dôkazov o potravinovej alergii v súvislosti s konzumáciou bielkovín fazule mungo a na základe dôkazov o tom, že medzi bielkovinami fazule mungo je aj niekoľko potenciálne alergénnych bielkovín, k záveru, že konzumácia tejto novej potraviny môže viesť k senzibilizácii. Keďže dodnes neexistujú jednoznačné dôkazy o priamej súvislosti medzi konzumáciou bielkoviny fazule mungo a prípadmi primárnej senzibilizácie, Komisia sa domnieva, že do únijného zoznamu povolených nových potravín by sa nemali zahrnúť žiadne osobitné požiadavky na označovanie týkajúce sa potenciálu bielkovín fazule mungo spôsobovať primárnu senzibilizáciu.

                     (9)

                     Prostredníctvom analýzy váhy dôkazov na základe obmedzených štúdií a jednej analýzy homológie medzi sekvenciami bielkovín, ktorú vykonal žiadateľ medzi bielkovinou fazule mungo a bielkovinami sóje, arašidov a lupiny, úrad dospel vo svojom stanovisku k záveru, že konzumácia bielkoviny fazule mungo má potenciálnu schopnosť vyvolať alergické reakcie u osôb, ktoré sú alergické na sóju, arašidy, lupinu a brezový peľ. Chýbajú však ďalšie experimentálne alebo epidemiologické dôkazy in vivo, ktoré sú obyčajne potrebné na potvrdenie alebo vylúčenie pravdepodobnosti, že identifikovaná potenciálna skrížená reaktivita sa môže prejaviť v populácii. Vzhľadom na nedostatok takýchto dôkazov sa Komisia domnieva, že v súčasnosti je nepravdepodobné, že by sa v populácii prejavil potenciál bielkovín fazule mungo spôsobovať skríženú reaktivitu na sóju, arašidy, lupinu a brezový peľ, a preto by sa v tomto ohľade nemala do únijného zoznamu povolených nových potravín zahrnúť žiadna osobitná požiadavka na označovanie.

                     (10)

                     Úrad vo svojom stanovisku skonštatoval, že k záverom o bezpečnosti bielkoviny fazule mungo by sa mu nepodarilo dospieť bez analytických údajov predložených žiadateľom, ktoré sú predmetom priemyselného vlastníctva a ktoré sa týkajú kyseliny fytovej, lektínov, trypsínových inhibítorov, kyanogénnych glykozidov a tanínov.

                     (11)

                     Žiadateľ vyhlásil, že v čase predloženia žiadosti mal vlastnícke a výlučné práva na používanie vedeckých dôkazov poskytnutých v čase podania žiadosti. Tretie strany preto nemôžu zákonne pristupovať k týmto údajom ani ich používať, či odkazovať na tieto údaje.

                     (12)

                     Komisia posúdila všetky informácie, ktoré poskytol žiadateľ, a usúdila, že žiadateľ dostatočne preukázal splnenie požiadaviek stanovených v článku 26 ods. 2 nariadenia (EÚ) 2015/2283. Preto by údaje obsiahnuté v dokumentácii žiadateľa, ktoré slúžili ako základ pre záver úradu o bezpečnosti novej potraviny a o bezpečnosti bielkoviny fazule mungo a bez ktorých by úrad nemohol posúdiť novú potravinu, úrad nemal používať v prospech žiadneho ďalšieho žiadateľa počas piatich rokov od dátumu nadobudnutia účinnosti tohto nariadenia. V dôsledku toho by sa malo umiestnenie bielkoviny fazule mungo na trh Únie obmedziť počas uvedeného obdobia na žiadateľa.

                     (13)

                     Obmedzenie povolenia bielkoviny fazule mungo a používania údajov obsiahnutých v dokumentácii žiadateľa na výhradné použitie žiadateľom však nebráni v tom, aby sa o povolenie umiestniť na trh rovnakú novú potravinu uchádzali iní žiadatelia, pokiaľ sa ich žiadosť zakladá na zákonne získaných informáciách, ktoré slúžia ako podklad na získanie takéhoto povolenia podľa nariadenia (EÚ) 2015/2283.

                     (14)

                     Príloha k nariadeniu (EÚ) 2017/2470 by sa preto mala zodpovedajúcim spôsobom zmeniť.

                     (15)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1

               1.   Bielkovina fazule mungo špecifikovaná v prílohe k tomuto nariadeniu sa zaraďuje do únijného zoznamu povolených nových potravín podľa vykonávacieho nariadenia (EÚ) 2017/2470.

               2.   Počas obdobia piatich rokov odo dňa nadobudnutia účinnosti tohto nariadenia sa iba pôvodnému žiadateľovi:
               spoločnosť: Eat Just, Inc.;
               adresa: 2000 Folsom Street San Francisco, CA 94110 USA,
               povoľuje umiestňovať na trh v rámci Únie novú potravinu uvedenú v odseku 1, pokiaľ povolenie na danú novú potravinu nezíska následný žiadateľ bez toho, aby použil údaje chránené podľa článku 2, alebo so súhlasom žiadateľa.

               3.   Zápis v únijnom zozname podľa odseku 1 musí zahŕňať podmienky používania a požiadavky na označovanie stanovené v prílohe.

            Článok 2
            Údaje obsiahnuté v dokumentácii k žiadosti, na základe ktorých úrad posudzoval bielkovinu fazule mungo, ktoré sú podľa tvrdenia žiadateľa predmetom priemyselného vlastníctva a bez ktorých by nová potravina nemohla byť povolená, preto spĺňajú požiadavky stanovené v článku 26 ods. 2 nariadenia (EÚ) 2015/2283 a nesmú sa bez súhlasu žiadateľa použiť v prospech následného žiadateľa počas obdobia piatich rokov od dátumu nadobudnutia účinnosti tohto nariadenia.

            Článok 3
            Príloha k vykonávaciemu nariadeniu (EÚ) 2017/2470 sa mení v súlade s prílohou k tomuto nariadeniu.

            Článok 4
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. apríla 2022

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 327, 11.12.2015, s. 1.

            (2)  Vykonávacie nariadenie Komisie (EÚ) 2017/2470 z 20. decembra 2017, ktorým sa zriaďuje únijný zoznam nových potravín v súlade s nariadením Európskeho parlamentu a Rady (EÚ) 2015/2283 o nových potravinách (Ú. v. EÚ L 351, 30.12.2017, s. 72).

            (3)  Výsledky analýzy kyanogénnych glykozidov (nezverejnené)
         Sayre_2021 kyanogénne glykozidy –zhrnutie (nezverejnené)
         Výsledky analýzy lektínov (nezverejnené)
         Certifikáty analýzy kyseliny fytovej v 5 šaržiach múky z fazule mungo (nezverejnené)
         Certifikáty analýzy kyseliny fytovej v 5 šaržiach bielkovín fazule mungo (nezverejnené)
         Výsledky analýzy tanínov (nezverejnené)
         Certifikáty analýzy trypsínových inhibítorov v 5 šaržiach múky z fazule mungo (nezverejnené)
         Certifikáty analýzy trypsínových inhibítorov v 5 šaržiach bielkovín fazule mungo (nezverejnené).

            (4)  Vestník EFSA (EFSA Journal) (2021) 19(10):6846.

            PRÍLOHA
            Príloha k vykonávaciemu nariadeniu (EÚ) 2017/2470 sa mení takto:

                        1.

                        V tabuľke 1 (Povolené nové potraviny) sa vkladá tento zápis:

                                    Povolená nová potravina

                                    Podmienky, za ktorých možno novú potravinu používať

                                    Doplňujúce špecifické požiadavky na označovanie

                                    Iné požiadavky

                                    Ochrana údajov

                                    „Bielkovina fazule mungo (Vigna radiata)

                                       Konkrétna kategória potravín

                                       Najvyššie prípustné množstvá

                                    Názov novej potraviny na označení potravín, ktoré ju obsahujú, je „bielkovina fazule mungo (Vigna radiata)“.

                                    Povolené dňa 15. mája 2022. Toto zaradenie sa zakladá na vedeckých dôkazoch a vedeckých údajoch, ktoré sú predmetom priemyselného vlastníctva a ktoré sú chránené v súlade s článkom 26 nariadenia (EÚ) 2015/2283.
                                    Žiadateľ: Eat Just, Inc., 2000 Folsom Street San Francisco, CA 94110 USA. Počas obdobia ochrany údajov má povolenie umiestňovať novú potravinu – bielkovinu fazule mungo – na trh v rámci Únie iba spoločnosť Eat Just, Inc., ak povolenie pre danú novú potravinu nezíska následný žiadateľ bez toho, aby odkazoval na vedecké dôkazy alebo vedecké údaje, ktoré sú predmetom priemyselného vlastníctva a sú chránené v súlade s článkom 26 nariadenia (EÚ) 2015/2283, alebo so súhlasom spoločnosti Eat Just, Inc.
                                    Dátum ukončenia ochrany údajov: 15. mája 2027“

                                    Bielkovinové výrobky

                                    20 g/100 g

                        2.

                        V tabuľke 2 (Špecifikácie) sa vkladá tento zápis:

                                    Povolená nová potravina

                                    Špecifikácia

                                    „Bielkovina fazule mungo (Vigna radiata)

                                       Opis/definícia:

                                    Nová potravina je bielkovina fazule mungo v prášku extrahovanom zo semien rastliny Vigna radiata niekoľkými krokmi spracovania, po ktorých nasleduje pasterizácia a sušenie rozprašovaním.

                                       Charakteristiky/zloženie:

                                    Vlhkosť: ≤ 6 %
                                    Bielkovina (hm. %) (a): ≥ 84 %
                                    Popol (hm. %): ≤ 6,0 %
                                    Tuky (hm. %): ≤ 5,5 %
                                    Sacharidy (hm. %): ≤ 5,0 výpočtom

                                       Mikrobiologické kritériá:

                                    Počet aeróbnych mikroorganizmov: < 5 000  JTK/g (b)

                                    Kvasinky a plesne: < 100 JTK/g
                                    Koliformné baktérie: < 100 JTK/g

                                       Escherichia coli: < 10 JTK/g

                                       Listeria monocytogenes: nezistená v 25 g

                                       Salmonella spp.: nezistená v 25 g

                                                (a)

                                                (hm. %): hmotnostných percent.

                                                (b)

                                                JTK: jednotky tvoriace kolónie.“


title: Vykonávacie nariadenie Komisie (EÚ) 2022/674 z 22. apríla 2022, ktorým sa opravuje vykonávacie nariadenie (EÚ) 2022/95, ktorým sa po revíznom prešetrovaní pred uplynutím platnosti podľa článku 11 ods. 2 nariadenia Európskeho parlamentu a Rady (EÚ) 2016/1036 ukladá konečné antidumpingové clo na dovoz určitých rúrových a potrubných tvaroviek zo železa alebo z ocele s pôvodom v Čínskej ľudovej republike, rozšírené na dovoz určitých rúrových a potrubných tvaroviek zo železa alebo z ocele odosielaných z Taiwanu, Indonézie, zo Srí Lanky a z Filipín bez ohľadu na to, či majú alebo nemajú deklarovaný pôvod v týchto krajinách

text:
                  25.4.2022

                  SK

                  Úradný vestník Európskej únie

                  L 122/31

         VYKONÁVACIE NARIADENIE KOMISIE (EÚ) 2022/674
         z 22. apríla 2022,
         ktorým sa opravuje vykonávacie nariadenie (EÚ) 2022/95, ktorým sa po revíznom prešetrovaní pred uplynutím platnosti podľa článku 11 ods. 2 nariadenia Európskeho parlamentu a Rady (EÚ) 2016/1036 ukladá konečné antidumpingové clo na dovoz určitých rúrových a potrubných tvaroviek zo železa alebo z ocele s pôvodom v Čínskej ľudovej republike, rozšírené na dovoz určitých rúrových a potrubných tvaroviek zo železa alebo z ocele odosielaných z Taiwanu, Indonézie, zo Srí Lanky a z Filipín bez ohľadu na to, či majú alebo nemajú deklarovaný pôvod v týchto krajinách
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1) (ďalej len „základné nariadenie“), a najmä na jeho článok 11 ods. 2,
         keďže:

                     (1)

                     Vykonávacím nariadením Komisie (EÚ) 2022/95 (2), Komisia uložila konečné antidumpingové clo na dovoz určitých rúrových a potrubných tvaroviek zo železa alebo z ocele s pôvodom v Čínskej ľudovej republike (ďalej len „ČĽR“), rozšírené na dovoz určitých rúrových a potrubných tvaroviek zo železa alebo z ocele odosielaných z Taiwanu, Indonézie, zo Srí Lanky a z Filipín bez ohľadu na to, či majú alebo nemajú deklarovaný pôvod v týchto krajinách.

                     (2)

                     Článkom 1 nariadenia Rady (ES) č. 763/2000 (3) boli traja taiwanskí výrobcovia, spoločnosti Chup Hsin Enterprise Co. Ltd, Niang Hong Pipe Fittings Co. Ltd. a Rigid Industries Co. Ltd., oslobodení od rozšírenia cla, keďže sa zistilo, že uvedené spoločnosti neobchádzajú opatrenia.

                     (3)

                     Oslobodenie od rozšírenia cla na dovoz tvaroviek vyrobených spoločnosťami Chup Hsin Enterprise Co. Ltd, Kaohsiung (Taiwan) (doplnkový kód TARIC A098) a Niang Hong Pipe Fittings Co. Ltd, Kaohsiung (Taiwan) (doplnkový kód TARIC A100) bolo zrušené nariadením Rady (ES) č. 803/2009 (4).

                     (4)

                     Článkom 2 ods. 1 vykonávacieho nariadenia (EÚ) 2022/95 nesprávne stanovuje, že dovoz tvaroviek vyrábaných spoločnosťami Chup Hsin Enterprise Co. Ltd, Kaohsiung (Taiwan) (doplnkový kód TARIC A098) a Niang Hong Pipe Fittings Co. Ltd, Kaohsiung (Taiwan) (doplnkový kód TARIC A100) je naďalej oslobodený od uplatňovania antidumpingových ciel.

                     (5)

                     Komisia sa preto rozhodla opraviť článok 2 ods. 1 vykonávacieho nariadenia (EÚ) 2022/95 s cieľom opraviť chybu uvedenú v odôvodnení 4. Táto oprava by mala nadobudnúť účinnosť odo dňa nadobudnutia účinnosti vykonávacieho nariadenia (EÚ) 2022/95, čiže od 26. januára 2022.

                     (6)

                     Opatrenia stanovené v tomto nariadení sú v súlade so stanoviskom výboru zriadeného článkom 15 ods. 1 nariadenia (EÚ) 2016/1036,

               PRIJALA TOTO NARIADENIE:

            Článok 1
            Článok 2 ods. 1 vykonávacieho nariadenia (EÚ) 2022/95 sa nahrádza takto:

                  „1.   Konečné antidumpingové clo uložené článkom 1 na dovoz s pôvodom v Čínskej ľudovej republike sa týmto rozširuje na dovoz rovnakých tvaroviek (v súčasnosti patriacich pod kódy TARIC: 7307931191, 7307931991, 7307998092) odosielaných z Taiwanu (doplnkový kód TARIC A999) bez ohľadu na to, či majú alebo nemajú deklarovaný pôvod na Taiwane s výnimkou tých, ktoré vyrobila spoločnosť Rigid Industries Co. Ltd, Kaohsiung (Taiwan) (doplnkový kód TARIC A099).“

            Článok 2
            Colné orgány členských štátov opravia colné vyhlásenia prijaté od 26. januára 2022, na ktoré má článok 1 tohto nariadenia účinok, a spätne vyberajú antidumpingové clá z dovozu tvaroviek vyrobených spoločnosťami Chup Hsin Enterprise Co. Ltd, Kaohsiung (Taiwan) (doplnkový kód TARIC A098) a Niang Hong Pipe Fittings Co. Ltd, Kaohsiung (Taiwan) (doplnkový kód TARIC A100).

            Článok 3
            Toto nariadenie nadobúda účinnosť so spätnou účinnosťou od 26. januára 2022.
            Toto nariadenie je záväzné v celom rozsahu a priamo uplatniteľné vo všetkých členských štátoch.

            V Bruseli 22. apríla 2022

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 176, 30.6.2016, s. 21.

            (2)  Vykonávacie nariadenie Komisie (EÚ) 2022/95 z 24. januára 2022, ktorým sa po revíznom prešetrovaní pred uplynutím platnosti podľa článku 11 ods. 2 nariadenia Európskeho parlamentu a Rady (EÚ) 2016/1036 ukladá konečné antidumpingové clo na dovoz určitých rúrových a potrubných tvaroviek zo železa alebo z ocele s pôvodom v Čínskej ľudovej republike, rozšírené na dovoz určitých rúrových a potrubných tvaroviek zo železa alebo z ocele odosielaných z Taiwanu, Indonézie, zo Srí Lanky a z Filipín bez ohľadu na to, či majú alebo nemajú deklarovaný pôvod v týchto krajinách (Ú. v. EÚ L 16, 25.1.2022, s. 36).

            (3)  Nariadenie Rady (ES) č. 763/2000 z 10. apríla 2000, ktorým sa rozširuje konečné antidumpingové clo uložené nariadením (ES) č. 584/96 na dovoz určitých rúrových a potrubných tvaroviek zo železa alebo z ocele s pôvodom v Čínskej ľudovej republike na dovoz určitých rúrových a potrubných tvaroviek zo železa alebo z ocele odosielaných z Taiwanu bez ohľadu na to, či majú alebo nemajú deklarovaný pôvod na Taiwane, a ktorým sa ukončuje prešetrovanie dovozu od troch taiwanských vývozcov (Ú. v. ES L 94, 14.4.2000, s. 1).

            (4)  Nariadenie Rady (ES) č. 803/2009 z 27. augusta 2009, ktorým sa ukladá konečné antidumpingové clo na dovoz určitých rúrových a potrubných tvaroviek zo železa alebo ocele s pôvodom v Čínskej ľudovej republike a Thajsku a tvaroviek zasielaných z Taiwanu, či už deklarovaných ako výrobok s pôvodom na Taiwane, alebo nie a ktorým sa ruší oslobodenie udelené spoločnostiam Chup Hsin Enterprise Co. Ltd. a Nian Hong Pipe Fittings Co. Ltd. (Ú. v. EÚ L 233, 4.9.2009, s. 1)


title: Vykonávacie nariadenie Komisie (EÚ) 2022/1191 z 5. júla 2022, ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení [„Pimiento de Gernika / Gernikako Piperra“ (CHZO)]

text:
                  12.7.2022

                  SK

                  Úradný vestník Európskej únie

                  L 185/10

         VYKONÁVACIE NARIADENIE KOMISIE (EÚ) 2022/1191
         z 5. júla 2022,
         ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení [„Pimiento de Gernika / Gernikako Piperra“ (CHZO)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     V súlade s článkom 53 ods. 1 prvým pododsekom nariadenia (EÚ) č. 1151/2012 Komisia preskúmala žiadosť Španielska o schválenie zmeny špecifikácie chráneného zemepisného označenia „Pimiento de Gernika / Gernikako Piperra“ zapísaného do registra na základe nariadenia Komisie (EÚ) č. 1107/2010 (2).

                     (2)

                     Vzhľadom na to, že nejde o nepodstatnú zmenu v zmysle článku 53 ods. 2 nariadenia (EÚ) č. 1151/2012, Komisia danú žiadosť o zmenu uverejnila v zmysle článku 50 ods. 2 písm. a) uvedeného nariadenia v Úradnom vestníku Európskej únie (3).

                     (3)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, zmena špecifikácie by sa mala schváliť,

               PRIJALA TOTO NARIADENIE:

            Článok 1
            Zmena špecifikácie uverejnená v Úradnom vestníku Európskej únie týkajúca sa názvu „Pimiento de Gernika / Gernikako Piperra“ (CHZO) sa schvaľuje.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 5. júla 2022

                  Za Komisiu

                  v mene predsedníčky

               Janusz WOJCIECHOWSKI

                  člen Komisie

            (1)  Ú. v. EÚ L 343, 14.12.2012, s. 1.

            (2)  Nariadenie Komisie (EÚ) č. 1107/2010 z 30. novembra 2010, ktorým sa do Registra chránených označení pôvodu a chránených zemepisných označení zapisujú názvy [Pimiento de Gernika alebo Gernikako Piperra (CHZO)] (Ú. v. EÚ L 315, 1.12.2010, s. 18).

            (3)  Ú. v. EÚ C 122, 17.3.2022, s. 38.